Šefčík, Marek, poslanec NR SR (2022-02-03):
Ďakujem, pán predsedajúci, za slovo. Tak ja som si počas úvodnej reči pána Erika Tomáša spravil niekoľko poznámok, ale vo faktickej som to nestihol všetko povedať, tak preto som sa prihlásil do rozpravy a poviem to teraz. Vážené panie poslankyne, páni poslanci, vieme, že sa zvyšujú ceny energií, ale aj ďalších komodít, potravín a vlastne všetkého a treba pomôcť, ako sa dá, a hľadať riešenia, to je jasné. Pán Erik Tomáš tu hovoril o tom, že vláda sa nestará, a dôchodcov spomenul, nepoznačil som si to koľkokrát, ale veľmi veľa, veľmi veľakrát, no nejde len o dôchodcov aj tým vláda sa snaží pomôcť, ale boli, bola pandemická OČR, kurzarbeit a tak ďalej a tak ďalej. Ale chcem povedať, že situácia, ktorá je momentálne s energiami veľmi nepriaznivá, tak to nie je len u nás, ale je to spôsobené celosvetovo a mohli by sme sa na to pozrieť širšie povedzme cez Európsku úniu, že silná ekonomika, ktorú je nemecká ekonomika, vysáva energie z tých slabších krajín a tým stúpajú, stúpajú na cene aj preto, že Nemci zrušili nejaké, nejakú atómovú elektráreň a plánujú ďalšie a majú nedostatok energie. Ale to sú ďalšie veci. Ja sa chcem venovať tomu, čo je tu v návrhu a čo hovoril pán Erik Tomáš a ďalší, ktorý vystúpil po ňom. Vy navrhujete jednorazové navýšenie o 200 eur pre poberateľov dôchodkov. Ja som si to pozrel, ten zákon je celkom jednoduchý a, tak by som povedal, že jednoduchý ako facka, dať po 200 eur každému dôchodcovi. A sú tam podpísaní pod tým zákonom Pellegrini, Saková, Raši, Tomáš, Eštok. A ja sa chcem opýtať: To sme takí trochári? To 200 eur stačí? Dvesto eur jednorazovo? Vystúpil Mazurek a kričal, že on to bude kričať do celého sveta z plného hrdla, že chce toto dať. Ale však prečo nekričíme tisíc, prečo nekričíme dvetisíc? Prečo? A rovno povedzme tým dôchodcom, že je to úplne také egoistické, že zoberieme to ich deťom, ich vnúčatám, deťom ich vnúčat. Prečo toto nekričíme? Prečo 200 eur? To 200 eur a hotovo? Nedáme 5-tisíc dôchodcom? Navrhneme 5-tisíc? Však to je populizmus, čistý populizmus takto. Vy ste povedali, že máme sa pozrieť na to, aké sú dôchodky. Pán Muňko spomenul, že je priemerný dôchodok 550 eur, a pán Jarjabek nás obvinil, 550 povedal pán Muňko, ja som si to zapísal, a pán Jarjabek povedal, že sme sociálni grázli. No, ja vám to takto poviem, bol dôchodok za vlády SMER-u tisíc a išiel dole na 550? Alebo jak to bolo? Pretože, ja neviem, mzda, priemerná mzda narastala, dôchodky takisto narastali. Ja nehovorím, že sú dostatočné, to ani zďaleka. Ale takáto argumentácia? Dôchodcom, ja vám poviem, niektorí mi píšu, s niektorými sa aj osobne stretávam a tým dôchodcom prekáža, že ich takto zneužívate a všetkých hádžete do jedného koša. Pretože oni predsa nie sú akváriové rybičky, ktoré nemajú pamäť, ale niektorí si pamätajú. Dobre si pamätajú aj jednofarebnú vládu SMER-u, aj dvanásť rokov alebo desať rokov vlády smerácke. A povedali ste, že sa ich máme opýtať. Tak ja som sa opýtal. Vopred sa ospravedlňujem svojim rodičom, že tu zverejním niektoré údaje, ale asi to ináč nejde, asi by sme mali byť konkrétni. Takže ja vám poviem, ja som sa opýtal rodičov a oni mi povedali, že otec dostal vianočný dôchodok 205 eur, myslím, približne, druhý rok po sebe, a mama asi 250. A povedali mi, že predtým za smerákov toto nedostali, že také peniaze ešte nedostali. Ďalšia vec, sú trikrát zaočkovaní moji rodičia a dostanú, ešte nedostali, ale dostanú po 300 eur. A mama mi hovorí: A my to chceme vrátiť späť do sektora, ktorý bol najviac postihnutý, a plánujeme s otcom tieto peniaze si odložiť a ísť za ne do kúpeľov. Moji, moja mama, keď išla do dôchodku, vtedy smerácke vlády boli, a keďže má iba základné vzdelanie, pretože bola zo siedmich detí a nemali peniaze na to, aby išla ďalej študovať, a išla robiť ako 15-ročná do Tatrasvitu, tak moja mama odchádzala na dôchodok, 189 eur mala. Tam hlasáci, respektíve smerohlasáci sa smejú. Áno, mala 189 dôchodok. Môj otec bol poprevratovým starostom osem rokov, a preto jak fungovalo HZDS a že on mohol chodiť, koľko chcel, a nevybavil, lebo nebol v HZDS, on potom už nepokračoval v starostovaní. On má dôchodok, momentálne má mama nejakých nad 300 eur, 350 a otec má nejakých 420. Hovorím, ospravedlňujem sa rodičom, že som to zverejnil, ale pre nich je obrovská pomoc a sú vďační, že dostali dvakrát, dva roky po sebe. Smeráci im iba sľubovali, ale tu dostali reálne 205, 205, a 250, 250. Poďme ešte, keď stihnem, k tým energiám. Rok 2012, pohonné hmoty, keď som si pozeral 34. týždeň v roku 2012, boli, za benzín sa platilo 1,76 eur alebo tak nejak. Tam boli pohonné hmoty vyššie, ako sú teraz. A priemerná mzda, keď som si pozeral, tak bola 770 eur v prvom kvartáli roku 2012. Teraz je približne 1 170 priemerná mzda. A teraz Fico ide na pumpu s nejakým chlapcom a hovoria o tom, že aké, aký je drahý, drahá tá energia, aký je drahý, aké sú drahé pohonné hmoty. Všade je to tak, všade je to tak. Vtedy, Erik Tomáš, čo ste radili Ficovi vtedy, v roku 2012, keď boli také drahé pohonné hmoty? Čo ste mu poradili, aby čo spravil? Nič, nech to nechá tak. Vy ste sa vykašlali nielen na dôchodcov, ale aj na ostatných ľudí. A tým, že boli pohonné hmoty také drahé, všetko išlo hore. A teraz, áno, ten pohľad spätný je potrebný. Mazurek tu vystúpil, poslanec Mazurek a povedal, že nemáme sa dívať na to, čo bolo, ale na to, čo je, čo žijeme teraz. Áno, každý jeden grázel, každý jeden zločinec, každý jeden zlodej by bol rád, keby sa zabudlo na minulosť. Každý jeden človek, ktorý v minulosti kričal na matku s dieťaťom a prial jej zlo, by bol rád, keby sa nehovorilo o jeho minulosti. Každý jeden, kto okradol niekoho v minulosti a teraz mu niečo hrozí, by bol rád, keby sme boli akváriové rybičky a mali asi takú pamäť, aby sme na to zabudli. Ale my nezabudneme. Treba sa pozrieť na to, čo bolo, treba sa pozrieť, aj pred chvíľou Igor Matovič hovoril, čo robil Fico a Pellegrini s tou americkou zmluvou. Čo robil vtedy, keď boli pohonné hmoty také drahé? Čo robil vtedy a čo robí teraz? Treba sa pozerať, kvôli týmto grázlom sa treba vždy pozerať do minulosti. Moji rodičia nedostali, len mali sľubované, ale nedostali za smerákov. Smeráci im ako predvolebnú kampaň sľúbili a nedali, až táto vláda im dala tie vianočné dôchodky. Ďakujem.